Rémy Julienne

Rémy Julienne (* 17. apríl 1930, Cepoy, Francúzsko† 21. január 2021, Amilly, Francúzsko) bol francúzsky koordinátor kaskadérov, kaskadér a herec. Ako kaskadér sa špecializoval na triky s dopravnými prostriedkami, najmä autami. Ako kaskadér sa podieľal na stovkách filmov, z ktorých bolo šesť aj o agentovi 007.https://www.mi6-hq.com/sections/articles/biography-remy-julienne?id=4827 Zomrel vo veku 90 rokov na Covid-19. Často spolupracoval s Jeanom-Paulom Belmondom na jeho filmoch.

 Životopis 
V 50. a začiatkom 60. rokov sa Julienne profesionálne venoval motokrosu. K filmu sa prvýkrát dostal za pomoci kaskadéra Gila Delamara, ktorý ho najal na film Fantomas z roku 1964. Vo filme Julienne zaskakuje za Jeana Maraisa pri jazde na motorke. Po tragickej smrti Delamareho počas natáčania Le Saint prend l'affût (1966) sa v ďalších Maraisových filmoch o automobilové kaskadérske kúsky postaral práve Julienne. Počas šesťdesiatych rokov Julienne robil automobilového kaskadéra v približne 25 filmoch. 70. a 80. roky patria medzi jeho najproduktívnejšie, podieľal sa na okolo 200 filmových počinoch. Robil kaskadérske sekvencie k rôznym filmovým sériám ako Žandári, Taxi či Bond, ale aj k mnohým zahraničným produkciám. Počas jeho kariéry si ho často vyberali režiséri Georges Lautner, John Glen, Gérard Oury ako aj Jean Girault. V 90. a začiatkom 20. storočia bol súčasťou ďalších sto filmov. Na filmoch s ním často spolupracovali jeho synovia Michel Julienne a Dominique Julienne a ďalší jazdci ako Jean-Claude Lagniez či Jean-Claude Houbart.

 Nehoda 
Ku koncu jeho kariéry došlo (16. augusta 1999) k nehode počas natáčania Taxi 2. Kameraman Alain Dutartre tragicky zomrel po tom, čo ho pri natáčaní zrazil Peugeot 406, ktorý pri preskoku tanku dopadol príliš ďaleko. Julienne zodpovedný za kaskadérske kúsky bol odsúdený na pár mesiacov väzenia a taktiež musel zaplatiť finančné odškodnenie. Nešťastie bolo vo veľkej miere zavinené aj nedostatočnými podmienkami nácviku kaskadérskeho kúsku z časového i finančného hľadiska.

 Galéria 

 Referencie 

 Literatúra 


 Iné projekty 

 Externé odkazy 





Kategória:Osobnosti z Centre-Val de Loire
Kategória:Francúzski kaskadéri
Kategória:Francúzski filmoví herci
Kategória:Úmrtia na COVID-19